Ագբար (աշտարակ)

Ագբար աշտարակ (), ժամանակակից 34-հարկանի երկնաքեր Կատալոնիայի մայրաքաղաք Բարսելոնայում` Դիագոնալ պողոտայում` 22@ տեխնոլոգիական նոր թաղամասի սահմանին։ Կառույցի անվանումը պայմանավորված է իր սեփականատիրոջ` «Ագբար խումբ» հոլինգային ընկերության անունով։ 2005 թվականից հանդիսանում է «Aigües de Barcelona» ջրամատակարարման ընկերության գլխավոր գրասենյակը։ 2016 թվականի տվյալներով երկնաքերը աշխարհի ամենաբարձր շենքերի ցանկում զբաղեցնում է 14-րդ տեղը։

Դիզայն 
Շենքը կառուցվել է Dragados ընկերության կողմից ճարտարապետ Ժան Նուվելի և իսպանական b720 Arquitectos ընկերության նախագծով։ Այն պատրաստ է եղել 2005 թվականի հունիսին, իսկ հանդիսավոր բացումը տեղի է ունեցել 2005 թվականի սեպտեմբերի 16-ին Իսպանիայի միապետ Խուան Կառլոս I Բուրբոնի կողմից։ Շենքի արտաքին տեսքը պայմանավորված է ջրային տարերքի գաղափարով (Ագուաս դե Բարսելոնա, այսինքն` Բարսելոնայի ջուր)։ Այն ներդաշնակություն է կազմում քաղաքից ոչ հեռու գտնվող Մոնսերատ լեռնազանգվածի և Սագրադա Ֆամիլիա տաճարի զանգակատան հետ
:

Շենքը 38-հարկանի է, որից 4-ը` ստորգետնյա։ Բարձրությունը 144.4 մ է։ Աշտարակի սրահների ընդհանուր մակերեսը կազմում է 50.693 մ², որից 30.000-ը նախատեսված է գրասենյակների, 3.210-ը` տեխնիկական շինությունների, 8.132-ը` ընդհանուր սպասարկման (այդ թվում` հանդիսասրահ) և 9.132-ը` ավտոկայանատեղիի համար (265 կայանատեղ)։

Շենքը պատված է գույնզգույն մետաղական սալիկներով, որոնցում տեղադրված է լուսադիոդային տեխնոլոգիայի մոտ 4.000 սարք։ Դրանք ստեղծում են գունային բարդ համադրություններ` ստեղծելով պիքսելային էֆեկտ, իսկ հեռվից պիքսելները միաձուլվում են, և շենքը փայլատակում է ծիածանի բոլոր գույներով։ Շենքն արտաքինից պատված է ապակե ուղղանկյուն պանելներով, որոնք կարող են շարժվել աշտարակի ներքին մակերևույթին տեղադրված ջերմաստիճանի ցուցիչների թելադրանքով։

Շինարարությունը, ինչպես բացատրել է Ժան Նուվելը, ընթացել է կատալոնյան մշակույթի ամենաազդեցիկ խորհրդանիշերի ազդեցությամբ։ Մի կողմից, նա ոգեշնչված էր իսպանացի ճարտարապետ Անտոնիո Գաուդիի աշխատանքներով և Սուրբ ընտանիքի քավության բազիլիկայով։ Բացի դրանից, որպես հարգանքի տուրք տաճարին` աշտարակի հյուսիսային կողմը նախագծվել է այնպես, որ առավելագույնս երևա տաճարը։ Մյուս կողմից, Նուվելին ոգեշնչել էր Մոնսերատ լեռան բարձունքը, որ մեծ նշանակություն ունի կատալոնացիների համար. այնտեղ եղել է իրենց հովանավոր սրբին` Մոնսերրատի Սուրբ Մարիամին նվիրված տաճար։

Պատկերասրահ

Ծանոթագրություններ 

Բարսելոնայի շենքեր և կառույցներ
Երկնաքերներ